Melodi Grand Prix 2024

**Melodi Grand Prix 2024** var den 62. utgaven av Melodi Grand Prix, Norges nasjonale uttak til Eurovision Song Contest. Vinneren av konkurransen ble bandet Gåte og låten «Ulveham». Som vinnere fikk de representere Norge i Eurovision Song Contest 2024 i Malmö i Sverige. Der endte de sist i finalen, Norges tolvte sisteplass.

Konkurransen ble arrangert av NRK og besto av tre delfinaler i Oslo i januar 2024 og en finale i Trondheim lørdag 3. februar 2024. Til sammen deltok 18 sanger, fordelt på seks sanger i hver delfinale. Fra hver delfinale stemte seerne frem tre bidrag til finalen. I finalen deltok dermed ni bidrag.

Delfinalene ble avholdt i Studio 1 og 2 på NRK Marienlyst i Oslo, lørdag 13., 20. og 27. januar, mens finalen ble sendt direkte fra Trondheim Spektrum. Programledere for sendingene var artist Marion Ravn og programleder og journalist Fredrik Solvang.

## Bakgrunn
Fire uker etter Eurovision Song Contest 2023 åpnet NRK for innsending av bidrag til den norske konkurransen i 2024. Innsendingen åpnet 9. juni, med frist for å sende inn bidrag 31. august 2023. Nytt av året var at låtene kunne utgis allerede fra 1. september 2023. Tidligere har kravet vært at innsendte bidrag ikke kan offentliggjøres før NRK bestemmer det. Målet med regelendringen var å skape et «større mulighetsvindu for flere gode låter og artister til MGP», ifølge NRK. Datoregelen er også i tråd med EBUs eget regelverk for Eurovision Song Contest.

Konkurransen var åpen for alle låtskrivere, men hver låtskriver, produsent eller artist kunne maksimalt sende inn tre låter. De innsendte bidragene burde også ha minst én norsk bidragsyter for å «prioritere og fremme norsk musikkliv». I tillegg til den åpne konkurransen har konkurranseredaksjonen også sett etter potensielle bidrag gjennom målrettede søk og direkte dialog med den norske musikkbransjen. NRK direkteinviterte dessuten komponister og artister til å delta, og det ble holdt egne låtskriversamlinger der målet var å produsere låter til konkurransen.

NRKs jury valgte ut deltakerlåtene høsten 2023. Til sammen deltok 18 låter i Melodi Grand Prix 2024, fordelt på seks i hver delfinale. Deltakende artister og låter ble offentliggjort 5. januar 2024. Låtene kunne imidlertid utgis fra 1. september 2023.

Danser og koreograf Mona Berntsen var sceneregissør for Melodi Grand Prix. Hun tok over etter Mattias Carlsson, som hadde hatt denne jobben siden 2008.

## Format
Konkurransen ble arrangert av NRK i januar og februar 2024 og ble overført på NRK1 og NRK TV. Finalen ble også overført på NRK P1. I likhet med fjoråret besto Melodi Grand Prix 2024 av tre delfinaler i forkant av den store finalen. I hver delfinale deltok seks låter, og seerne stemte frem tre av dem til finalen lørdag 3. februar 2024. Til sammen var det ni bidrag i finalen.

### Sendingene
Delfinalene ble sendt henholdsvis lørdag 13., 20. og 27. januar 2024 direkte fra Studio 1 og Studio 2 på NRK Marienlyst i Oslo. Årene i forveien hadde delfinalene blitt arrangert utenfor NRKs hovedkvarter, og NRK begrunnet flyttingen med at de ønsket å ta «konkurransen tilbake til røttene». Blant annet henviste NRK til at den første finalen i 1960 fant sted i deres lokaler på Marienlyst i Oslo. «Historiene og musikken sitter i veggene i Studio 1 og Studio 2», uttalte musikkansvarlig Stig Karlsen i november 2023. Finalen i 1960 fant imidlertid sted i Store Studio, og Studio 1 og 2 eksisterte ikke før i 1969, da Fjernsynshuset sto ferdig.

### Programledere
De fire sendingene ble ledet av artist Marion Ravn og programleder og journalist Fredrik Solvang. Begge debuterte som programledere for Melodi Grand Prix.

## Deltakere
Oversikt over deltakerne i Melodi Grand Prix 2024, listet i alfabetisk rekkefølge etter fornavn eller artistnavn:

## Sendingene
### Finalen

Finalen ble avholdt i Trondheim Spektrum lørdag 3. februar og overført direkte på NRK1, NRK P1 og NRK TV klokken 19.52–22.04. Ni melodier deltok – de tre låtene med flest seerstemmer fra hver av de tre delfinalene.

### Poenggivning i finalen
Resultatet i finalen ble avgjort av seernes og lytternes stemmer, sammen med stemmene fra ti internasjonale fagjuryer. Folkestemmene telte 60 prosent, mens de internasjonale juryenes poeng telte 40 prosent. Avstemningen var over samme lest som i Eurovision Song Contest. Først leste juryene opp sine poeng, jury for jury. Til slutt ble folkets poeng avslørt i stigende rekkefølge ut fra juryavstemningen. Juryene ga poeng etter skalaen 1, 2, 4, 6, 8, 10 og 12 poeng. Hvem som satt i fagjury-gruppene ble offentliggjort etter finalen.

### Delfinalene
I forkant av finalen arrangerte NRK tre delfinaler, hver med seks deltakere. Fra hver delfinale gikk de tre låtene med flest seerstemmer videre til finalen.

#### Delfinale 1

Delfinalen ble arrangert på NRK Marienlyst i Oslo lørdag 13. januar 2024 klokken 19.52–21.14. Seerne stemte frem tre av låtene til finalen. 

#### Delfinale 2

Delfinalen ble arrangert på NRK Marienlyst i Oslo lørdag 20. januar 2024 klokken 19.52–21.09. Seerne stemte frem tre av låtene til finalen. 

#### Delfinale 3

Delfinalen ble arrangert på NRK Marienlyst i Oslo lørdag 27. januar 2024 klokken 19.52–21.01. Seerne stemte frem tre av låtene til finalen. 

## Tilbakevendende artister

Flere av deltakerne i 2024 hadde deltatt i konkurransen tidligere:

## Hendelser

### Protester mot Israels deltakelse

#### Bakgrunn

I Europa og Norge har det vært protester mot at Israel deltar i Eurovision Song Contest 2024. Bakgrunnen er den pågående Israel–Hamas-krigen som startet etter Hamas' angrep på Israel 7. oktober 2023. I denne krigen har det israelske forsvaret gjennomført omfattende militære angrep mot Hamas flere steder på Gazastripen. Bruken av missiler og bakkestyrker har rammet Gazastripens sivilbefolkning og infrastruktur hardt, noe som har ført til internasjonal kritikk av israelske myndigheter. Flere aktører og foreninger har krevd at EBU må utestenge Israel fra Eurovision Song Contest, slik unionen gjorde mot Russland i 2022, da Russland gikk til angrep på Ukraina. I desember 2023 besluttet EBU at Israel skulle få delta. Unionen la vekt på at konkurransen er en «ikke-politisk hendelse», og at de ikke bedriver sammenligninger mellom kriger og konflikter. EBU understreket også at Russland ble utestengt på grunn av «gjentatte brudd på medlemsforpliktelser og brudd på holdninger til media». EBU viste også til at andre internasjonale organisasjoner hadde samme holdning overfor israelsk deltakelse i internasjonale idretts- og kulturarrangementer.

#### Demonstrasjoner og scenstorming
Norske Melodi Grand Prix ble også berørt av protestene. Under NRKs artistpresentasjon for Melodi Grand Prix 5. januar 2024 samlet flere demonstranter seg utenfor NRK Marienlyst og protesterte mot Israels deltakelse. Under direktesendingen av delfinale 1 lørdag 13. januar klarte en demonstrant fra partiet Rødt å ta seg opp på scenen og proklamerte: «Beklager avbrytelsen, men det pågår en krig. Vi kan gjøre mer. Norge kan gjøre mer.» Før sendingen la også en rekke demonstranter seg ned på bakken utenfor studio for å protestere mot Israels deltakelse. Lignende protester skjedde også under de to påfølgende delfinalene og finalen.

NRK avviste at de ville ta til orde for en utestenging og viste til at ingen internasjonale kultur- eller idrettsarrangementer har boikottet Israel. «NRK kan ikke drive sin egen utenrikspolitikk, og vi kan da heller ikke på egen kjøl oppfordre til kulturboikott av et land», sa NRKs underholdningsredaktør Charlo Halvorsen under artistpresentasjonen i januar.

#### Gåte og Eurovision-deltakelse
Etter at Gåte vant konkurransen, begynte spekulasjonene om bandet ville si fra seg retten til å representere Norge i Eurovision Song Contest i Malmö. Før den norske finalen uttalte bandet at de opplevde «det som veldig problematisk hvis Israel skal være med slik situasjonen er nå». Vokallist Gunnhild Sundli uttalte at bandet vil ta stilling til Eurovision, men at det «vil kreve tid og diskusjoner for å finne ut hva som er best». Ni dager etter finalen, 12. februar, meldte bandet at de kommer til å delta i Eurovision Song Contest.

#### Seerklager til NRK
Kringkastingsrådet og NRK mottok også 700 klager på at Israel skulle delta i Eurovision Song Contest, og saken ventes behandlet i rådet i løpet av vinteren eller våren. Kringkastingssjef Vibeke Fürst Haugen har signalisert at NRK kan komme til å vurdere «alternative løsninger» for deltakelse, uten å spesifisere dette ytterligerre.

### Gåte måtte endre teksten
Blant deltakerne var bandet Gåte og låten «Ulveham». Sangen starter med en tradisjonell kulokk fra et eldre opptak av folkesangeren Marit Jensen Lillebuen. Tekstlinjene var hentet fra en tusen år gammel middelalderballade, noe som var i strid med Eurovision Song Contest-reglene, som krever at melodi og tekst må være originalt og ikke tidligere utgitt. Gåte fremførte denne teksten under delfinale 2, og da «Ulveham» ble favoritt til å vinne den norske finalen, sjekket NRK opp teksten med EBU. Etter en vurdering besluttet EBU at kulokken kunne godkjennes. For å være på den sikre siden bestemte NRK at hele teksten skulle erstattes med en nyskrevet og original tekst. Dermed deltar Gåte med en nyskrevet tekst i den norske finalen. Musikkansvarlig Stig Karlsen uttalte til NRK at «låtens tittel og historiske tematikk» ville bestå.

## Seertall
Antall seere på NRK1 og NRK TV. Tallene er hentet fra Norges offisielle tv-måling, TVOV-undersøkelsen, av Kantar.

## Listeplasseringer
Oversikt over deltakerlåtene med plassering på Norges offisielle singelliste.

## Noter


## Se også
* Melodi Grand Prix
* Eurovision Song Contest 2024

## Referanser